钦定古今图书集成/明伦汇编/官常典/第516卷 > 海里
## 钦定古今图书集成/明伦汇编/官常典/第516卷 > 海里

按《金史》本传：“海里，娄室族子，体貌丰伟，善用槊。娄室
为黄龙府万户，海里从徙于孰吉讹母。从娄室追及
辽主于朔州阿敦山，辽主从数十骑逸去，娄室遣海
里及术得往见辽主，谕之使降。辽主已穷蹙，待于阿
敦山之东，娄室因获之，赏海里金五十两、银五百两、
币帛二百匹、绵三百两。睿宗经略陕西，海里战却吴”
玠军于泾、邠之南。寻遣修栈道，宋人恐栈道成，以兵
来拒，破其兵，赏银百五十两、奴婢十人。天眷元年，擢
宿直将军。与定宗磐、宗儁之乱，再迁广威将军，除都
水使者，改西北路招讨都监。历复州、泺州刺史，耶卢
碗群牧使，迭剌部族节度使，同知大兴尹，兼中都路
兵马都总管。改武宁军节度使，广宁尹。卒年六十二。